Administracinė byla Nr. I-28-822/2018

Teisminio proceso Nr. 3-66-3-00037-2018-9

Procesinio sprendimo kategorija 61

(S)

LIETUVOS VYRIAUSIASIS ADMINISTRACINIS TEISMAS

N U T A R T I S

2018 m. spalio 22 d.

Vilnius

Lietuvos vyriausiojo administracinio teismo teisėjų kolegija, susidedanti iš teisėjų Ramūno Gadliausko, Vaidos Urmonaitės-Maculevičienės (kolegijos pirmininkė) ir Skirgailės Žalimienės (pranešėja), rašytinio proceso tvarka susipažinusi su pareiškėjo Vilniaus apygardos administracinio teismo prašymu ištirti Gaminių ir (ar) pakuočių atliekų sutvarkymą įrodančių dokumentų išrašymo tvarkos aprašo, patvirtinto Lietuvos Respublikos aplinkos ministro 2013 m. gegužės 20 d. įsakymu Nr. D1-359, 55 ir 56 punktų teisėtumą,

n u s t a t ė:

1.	Vilniaus apygardos administracinis teismas 2018 m. rugsėjo 19 d. nutartimi nutarė sustabdyti administracinės bylos Nr. eI-1614-789/2018, iškeltos pagal pareiškėjo UAB „Getz Lithuania“ skundą atsakovui Aplinkos apsaugos departamento prie Aplinkos ministerijos Vilniaus valdybai, nagrinėjimą ir kreiptis į Lietuvos vyriausiąjį administracinį teismą su prašymu ištirti, Gaminių ir (ar) pakuočių atliekų sutvarkymą įrodančių dokumentų išrašymo tvarkos aprašo, patvirtinto Lietuvos Respublikos aplinkos ministro 2013 m. gegužės 20 d. įsakymu Nr. D1-359, dalies teisėtumą.

2.	Lietuvos vyriausiasis administracinis teismas, nustatęs prašymo ištirti norminio administracinio akto teisėtumo trūkumus, 2018 m. spalio 1 d. nutartimi nustatė pareiškėjui Vilniaus apygardos administraciniam teismui terminą šiuos trūkumus pašalinti.

3.	2018 m. spalio 16 d. nutartimi pareiškėjas Vilniaus apygardos administracinis teismas atsiėmė 2018 m. rugsėjo 19 d. nutartimi suformuluotą prašymą dėl minėto norminio administracinio akto dalies teisėtumo.

4.	Šiuo aspektu primintina, kad bylos dėl norminių administracinių aktų teisėtumo nagrinėjamos pagal bendrąsias Administracinių bylų teisenos įstatyme nustatytas proceso taisykles (Administracinių bylų teisenos įstatymo 116 str. 1 d.). Vadovaujantis Administracinių bylų teisenos įstatymo 50 straipsnio 1 dalimi, pareiškėjas turi teisę atsiimti skundą (prašymą, pareiškimą) iki jo priėmimo. Jeigu pareiškėjas atsiima skundą (prašymą, pareiškimą), teismas nutartimi skundą (prašymą, pareiškimą) pripažįsta nepaduotu ir grąžina jį padavusiam asmeniui.

Vadovaudamasi Lietuvos Respublikos administracinių bylų teisenos įstatymo 50 straipsnio 1 dalimi, 116 straipsnio 1 dalimi, teisėjų kolegija

n u t a r i a:

Pripažinti pareiškėjo Vilniaus apygardos administraciniam teismo prašymą ištirti Gaminių ir (ar) pakuočių atliekų sutvarkymą įrodančių dokumentų išrašymo tvarkos aprašo, patvirtinto Lietuvos Respublikos aplinkos ministro 2013 m. gegužės 20 d. įsakymu Nr. D1-359, 55 ir 56 punktų teisėtumą nepaduotu ir jį (prašymą) grąžinti pareiškėjui.

Nutartis neskundžiama.

Teisėjai	Ramūnas Gadliauskas

Vaida Urmonaitė-Maculevičienė

Skirgailė Žalimienė